L'Ajuntament de Sagunt s'adherix al manifest de la Xarxa de Memòria Històrica de la FVMP pel Dia del Record
31 d’octubre 2022

El Ple de la Corporació de l'Ajuntament de Sagunt va aprovar el dijous, en la seua sessió ordinària corresponent al mes d'octubre, adherir-se al manifest llançat per la Xarxa de Memòria Històrica de la Federació Valenciana de Municipis i Províncies (FVMP) amb motiu del Dia del Record, institucionalitzat des d'enguany, i que es commemorarà tots els 31 d'octubre.

![](/media/ynvltddw/c2p_guillermosampedro_plenooctubre2022_img_0561.jpg?width=400&height=267)El punt, proposat per PSOE, Compromís i Esquerra Unida, i defensat pel regidor delegat de Memòria Històrica, Guillermo Sampedro, va eixir avant per majoria simple amb els vots a favor dels grups polítics de l'equip de govern municipal (PSOE, Compromís i Esquerra Unida), les abstencions d'Iniciativa Porteña, Partit Popular i Ciutadans i l'únic vot en contra del regidor no adscrit.

La FVMP, que impulsa la Xarxa de Municipis per a la posada en valor de la Memòria Històrica, que constituïxen actualment 177 entitats locals valencianes, **«reitera»** en el seu manifest el seu **«compromís»** d'**«acatar i fer complir la Llei de Memòria Democràtica»**, recentment aprovada, refermant la democràcia; **«continuar actuant en la construcció del nou relat des de l'esfera local sobre els fets esdevinguts, prenent com a base la investigació sobre documentació contrastada i fonts orals, per a posar en el seu lloc a cadascú en la història, i donar a conéixer de forma contextualitzada l'esdevenir de les víctimes»**; així com **«insistir en la rellevància que la Memòria Democràtica arribe a les escoles com a garantia per a afermar els principis de convivència democràtica i com a salvaguarda del principi de no repetició»**.

**«És imprescindible la unitat de tots els demòcrates, tant conservadors com progressistes, tots ells hereus de les organitzacions democràtiques que van ser agranades pel colp de 1936»**, reclama el manifest en el qual la FVMP anuncia que **«actuarà impulsant la coordinació institucional i la col·laboració amb les associacions memorialistes valencianes»**.

**«Les víctimes silenciades van cometre el delicte de defensar la llibertat, la democràcia i la justícia social des de formacions polítiques democràtiques, sindicats o organitzacions de lliure pensament»** i **«van patir la violència i la desraó»**, prosseguix el text, per això des dels grups que proposaven l'adhesió es vol **«commemorar eixa data del Dia del Record, 31 d'octubre, i posar en valor els drets d'estes víctimes»**, segons va afirmar el ponent en la seua defensa.

Este Dia del Record de totes les víctimes, directes i indirectes, provocades pel colp d'estat de 1936, la Guerra Civil i la dictadura franquista s'ha institucionalitzat en la data del 31 d'octubre fent coincidir l'efemèrides amb la data en la qual es va aprovar en les Corts Generals, en 1978, el text constitucional que setmanes més tard, el 6 de desembre, ratificaria la ciutadania espanyola en referèndum.

Amb este motiu, la nova Llei de Memòria Democràtica, sancionada pel Senat el passat dia 5 instaura este dia de commemoració de les víctimes.

*   [](http://www.facebook.com/sharer.php?u=https://aytosagunto.es/va/actualitat/adhesio-ajuntament-sagunt-manifest-fvmp-dia-del-record-memoria-historica-i-democratica-2022-10-31/ "Facebook")
*   [](http://twitter.com/share?url=https://aytosagunto.es/va/actualitat/adhesio-ajuntament-sagunt-manifest-fvmp-dia-del-record-memoria-historica-i-democratica-2022-10-31/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/adhesio-ajuntament-sagunt-manifest-fvmp-dia-del-record-memoria-historica-i-democratica-2022-10-31/ "Linked In")
*   [](mailto:?body=https://aytosagunto.es/va/actualitat/adhesio-ajuntament-sagunt-manifest-fvmp-dia-del-record-memoria-historica-i-democratica-2022-10-31/)